Kristillisdemokraattien kansanedustajan Sari Tanuksen pyyntö rukoilla päivittäin jakaa kansanedustajia.

Kristillisdemokraattien kansanedustaja kannusti muita kansanedustajia ja eduskunnan virkamiehiä rukoilemaan joka päivä kello 12. Pete Anikari

Kristillisdemokraattien kansanedustaja Sari Tanus lähetti tiistaiaamuna kaikille kansanedustajille ja eduskunnan virkamiehille sähköpostin, jossa hän kutsui ”rukoukseen Suomen puolesta”.

Tanus toivoi kansanedustajien ja virkamiesten hiljentyvän rukoilemaan joka päivä kello 12. Kehotus liittyy Suomen yhä vaikeutuvaan koronavirustilanteeseen ja on voimassa 13.4. saakka.

Tanus oli liittänyt kutsupostiinsa jakeen psalmista 55:18, joka kuuluu ”illoin, aamuin ja keskipäivällä minä valitan ja huokaan, ja hän kuulee minun ääneni”.

”Tärkeämpääkin tekemistä”

Iltalehden näkemien vastaussähköpostiviestien perusteella Tanuksen pyyntö on herättänyt närkästystä osassa kansanedustajakollegoissa.

Eräs kansanedustaja pyytää poistamaan hänet vastaavista joukkosähköpostituksista ja toivoo jatkossa ottamaan selvää, ketkä vastaavia viestejä oikeasti haluavat vastaanottaa.

Toinen kansanedustaja puolestaan muistuttaa kyseessä olevan ihmisten henkilökohtaisen vakaumuksen kunnioittamisesta ja toivoo, että rukouspyyntöviestien suhteen oltaisiin pidättyväisiä.

Iltalehden tietojen mukaan Tanuksen rukoustoive on hermostuttanut muitakin kansanedustajia, jotka eivät suoraan Tanukselle ole sähköpostilla vastanneet.

– Kansanedustajilla pitäisi kai olla tärkeämpääkin tekemistä kuin joukkopostitella rukouskutsuja, eräs kansanedustaja toteaa.

– Tässä on aika tärkeitä ja kiireellisiä asioita työn alla koronan vuoksi.

”Oikealla asialla”

Toki Tanus saa kansanedustajilta myös kannustusta, että tämä on oikealla asialla. Tanuksen rukousviestin moittijat saavatkin vastakritiikkiä, että näiden viestejä ”on ikävä lukea”.

Useampi kansanedustaja kiittelee Tanuksen olevan oikealla asialla. Vastauksissa muun muassa muistutetaan tasavallan presidentinkin kannustavan rukoukseen.

Eräs kansanedustaja kannustaa kaikkia kansanedustajia laittamaan jatkossakin kutsuja kaikenlaisiin tapahtumiin ja tilaisuuksiin, eikä siihen tarvitse kysyä etukäteen lupaa keneltäkään.

Iltalehden muut tuoreimmat koronavirusuutiset löytyvät täältä.